Title: Ministerstvo práce, sociálnych vecí a rodiny
Author: Compaq
Last saved by: agenda0
Company: MPSVR

Predkladacia  správa

Valné zhromaždenie (ďalej len VZ) Organizácie Spojených národov (ďalej len OSN) rezolúciou č. 51/186 zo dňa 26. februára 1997 rozhodlo o zvolaní Osobitného zasadnutia (ďalej len OZ)  VZ OSN v roku 2001 s cieľom zhodnotiť plnenie záverov prijatých na Svetovom summite o deťoch z 30. septembra 1990 v New Yorku. Na tomto summite bola prijatá Deklarácia o prežití, ochrane a rozvoji detí a Akčný plán, na základe ktorých sa všetky signatárske krajiny spoločne zaviazali umožniť každému dieťaťu lepšiu budúcnosť určením vysokej priority právam detí a ich prežitiu, ochrane a rozvoju. Slovenská republika sa stala zmluvnou stranou tejto deklarácie od 1. januára 1993 a prevzala všetky záväzky, ktoré zo Svetového summitu o deťoch vyplynuli. V rámci prípravného procesu OZ VZ OSN o deťoch sa v Berlíne v dňoch 16. - 18. mája 2001 konala regionálna medzivládna konferencia o deťoch v Európe a Strednej Ázii, ktorej sa zúčastnila aj Slovenská republika. Účastníci na záver konferencie prijali tzv. Berlínsky záväzok o deťoch Európy a Strednej Ázie.
27. OZ VZ OSN o deťoch sa uskutoční v dňoch 19.  – 21. septembra 2001 v sídle OSN v New Yorku. OZ VZ OSN sa zúčastnia vedúci predstavitelia vlád a hláv účastníckych štátov, mimovládnych organizácií a samotných detí. Delegáciu SR na tomto Osobitnom zasadnutí povedie minister práce, sociálnych vecí a rodiny SR Peter Magvaši.
Pre OZ VZ OSN bola na vládnej úrovni v spolupráci s mimovládnymi organizáciami vypracovaná Národná správa Slovenskej republiky o dôsledkoch Svetového summitu o deťoch, ktorá bude informačne podporovať hodnotiacu Správu Generálneho tajomníka OSN zameranú na rekapituláciu hodnotenia dosiahnutého pokroku od Svetového summitu o deťoch z roku 1990. Vláda Slovenskej republiky si je vedomá zodpovednosti za situáciu detí na Slovensku a je ochotná pristúpiť k plneniu záväzkov, ktoré vyplynú z OZ VZ OSN o deťoch v záujme ochrany práv dieťaťa.
Minister práce, sociálnych vecí a rodiny SR Peter Magvaši počas OZ VZ OSN podpíše za Slovenskú republiku Opčný protokol k Dohovoru o právach dieťaťa o účasti detí v ozbrojených konfliktoch a Opčný protokol k Dohovoru o právach dieťaťa o obchodovaní s deťmi, detskej prostitúcii a detskej pornografii, ktoré na svojom zasadnutí 15. augusta 2001 prerokovala vláda SR a uznesením č. 730/2001 súhlasila s ich uzavretím a odporučila ich po vyslovení súhlasu NR SR ratifikovať.
Náklady spojené s účasťou delegácie Slovenskej republiky na OZ VZ OSN v New Yorku budú hradené jednotlivým členom delegácie z prostriedkov vysielajúcej organizácie.